二妃廟
作者：黄彥平
朝代：宋

paragraphs: 舜生諸馮沒負夏，南游晚葬蒼梧野。
九峰中隱土一坏，草樹蒼茫誰辨者。
皇英不祔只孤墳，妃祠别占清湘原。
略無石馬充故物，但有叢筠志淚痕。
山川相遠終相望，衣冠來游環佩響。
風急真成鶴羽飛，波寒不隔龍工往。
鮫室何人相與居，月明警蹕萬靈趨。
未論甄后拾翠羽，定見李白騎鯨魚。